Vor allen den ghenen dar dussen opene breff vorekumpt seen, horen edder leszen bekenne vnde betuge wi openbare Aruidus Korcke electus vnde dat mene capitulum der kerken to Abo dat bischopp Magnus van szele dechtnisse, de in vortiiden eyn bischopp was hyr to Abo, gaff in szyne lesten testamente vnde lesten tiiden dussen jegenwerdigen brefuisere Marthen Hansson Swrepe van synnerlike gunst [vnde] guden willen c marc swetzske, dar he myt szolde to scole goen, welke c marc swetzskæ szynen ffader Hans Swrepe wpbar to guden wisze vnde vorbenomede bischopp Magnus em affgekortede van eynen summa geldes, de he em geuen szolde vor eyn bartzsze, de he bischopp Magnus affkopthe. Dessgeliiken starff hyr ock manck vnsz eyn van szynen vrundinne, de heet Katherina Anundzdotker(!); sze gaff ock den sulweste Morthen Swrepe in syneme lesten testamente x rinske gylden vnde eynen sulueren skole van i marc lodig. De anamade ock Hans Swrepe to szynen szone beste vnde to beworende, dat betuge wij myt vnszen eeydhe effthe dat van naden were. Dar to eyner merer tuchnissze dar warheyt szo hebbe wi vnszes capituli secret witlicken laten drucken nedden am dussen vnszen opene breff, de gegheuen vnde schreuen ys to Abo jn den jaren vnszes heren Christi gebort, dusent viffhundert jn dem xi jare des viiffthe dage jn aprili monede etc.